Lukács Helga-Erika

*Fent és lent*

milyen gyönyörű a világ

s hogy néha elénk szakadnak

mélabús ködfoltok a lélek mezején

elhisszük már semmi szépet

nem tartogat számunkra a lét

a szőlő is kiontja bíbor vérét

s várja az elmúlást

de a pohár bor kezemben ad erőt

hinni hogy ez még nem a vég

a padló repedései közt lecsorgó fájdalom

egészen a pokolig örvénylik

visszhangja talpamat nyaldosva

kér oltalmat s én hagyom

döntse el más helyettem

melyik út vezet ahová én

csakugyan igazán tartozom

 *Kézdivásárhely, 2022. november 8.*